Document ID: 32003L0082

Komisijas Direktīva 2003/82/EK
(2003. gada 11. septembris),
ar ko groza Padomes Direktīvu 91/414/EEK attiecībā uz standarttekstiem par augu aizsardzības līdzekļu īpašo risku un drošības pasākumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2000/81/EK [2], un jo īpaši tās 16. pantu un 18. panta 2. punktu,
tā kā:
(1) Padomes 1967. gada 27. jūnija Direktīva 67/548/EEK par normatīvo un administratīvo aktu tuvināšanu attiecībā uz bīstamo vielu klasifikāciju, iesaiņošanu un marķēšanu [3], kurā jaunākie grozījumi izdarīti ar Komisijas Direktīvu 2001/59/EK [4], prasa, lai bīstamās vielas netiktu laistas tirgū, ja uz to marķējuma nav standartteksta par īpašo risku (R-frāzes) un nekaitīguma norādes saistībā ar vielas drošu pielietojumu (S-frāzes).
(2) Direktīva 91/414/EEK paredz atļaujas izsniegšanu katram augu aizsardzības līdzeklim, pamatojoties uz katrā dalībvalstī veikto novērtējumu. Minētā direktīva paredz, ka dalībvalstīm jāparakstās arī par aktīvo vielu nelaišanu tirgū, ja tās nav klasificētas, iepakotas un marķētas saskaņā ar Direktīvu 67/548/EEK.
(3) Eiropas Parlamenta un Padomes 1999. gada 31. maija Direktīva 1999/45/EK par dalībvalstu normatīvo un administratīvo aktu tuvināšanu saistībā ar bīstamo preparātu klasifikāciju, iepakošanu un marķējumu [5], kurā jaunākie grozījumi izdarīti ar Komisijas Direktīvu 2001/60/EK [6], attiecas uz augu aizsardzības līdzekļiem. Direktīva 1999/45/EK paredz, ka minētās direktīvas noteikumiem jāattiecas uz preparātiem, kas no 2004. gada 30. jūlija iekļauti Direktīvā 91/414/EK.
(4) Direktīva 91/414/EEK paredz, ka visiem augu aizsardzības līdzekļu iepakojumiem jāatbilst noteiktām marķējuma prasībām; inter alia, uz iepakojuma jānorāda īpaša riska vielu iedarbības veids uz cilvēkiem, dzīvniekiem vai vidi ar standarttekstiem, ko izvēlas atbilstoši šīs direktīvas IV pielikumā noteiktajiem. Tā kā šis pielikums vēl nav noteikts, nepieciešams iekļaut šādus standarttekstus minētās direktīvas IV pielikumā.
(5) Direktīva 91/414/EEK paredz, ka uz visiem augu aizsardzības līdzekļu iepakojumiem jānorāda drošības pasākumi cilvēku, dzīvnieku vai vides aizsardzībai standarttekstu veidā, ko izvēlas atbilstoši minētās direktīvas V pielikumā noteiktajiem. Tā kā šis pielikums vēl nav noteikts, nepieciešams iekļaut šādus standarttekstus minētās direktīvas V pielikumā.
(6) Direktīva 1999/45/EEK paredz, ka minētās direktīvas preparātu klasifikācijas un marķēšanas vispārīgie principi jāpiemēro atbilstoši Direktīvas 67/548/EEK VI pielikumā noteiktajiem kritērijiem. Direktīvas 67/548/EEK VI pielikuma kritēriji, kuri pamatojas uz vielu raksturīgām īpašībām, nenodrošina pietiekamu aprakstu par īpašo risku, kas var rasties praktiski pielietojot augu aizsardzības līdzekļus. Attiecīgi Direktīvas 91/414/EEK IV un V pielikumā noteiktajiem īpašā riska un drošības pasākumu standarttekstiem jāsniedz pietiekams tāda īpašā riska apraksts, kurš var rasties, pielietojot augu aizsardzības līdzekļus, un veicamie drošības pasākumi.
(7) Īpašā riska un drošības pasākumu standartteksti, kas jānosaka Direktīvas 91/414/EEK IV un V pielikumā, jāpiešķir dalībvalstī novērtētām šādu produktu aktīvajai(-ām) vielai(-ām) saskaņā ar minēto direktīvu. Tādēļ ir lietderīgi, piešķirot atļaujas pēc atsevišķas aktīvās vielas iekļaušanas Direktīvas 91/414/EEK I pielikumā, dalībvalstīm dot pietiekamu laiku, lai pārskatītu esošās atļaujas un īstenotu minētās direktīvas IV un V pielikumu.
(8) Saskaņotie teksti IV un V pielikumā nodrošina pamatojumu papildu un īpašo norādījumu pielietošanai saskaņā ar 16. panta 1. punkta k), l), m) un n) apakšpunktu.
(9) Saskaņotu shēmu jānodrošina arī tādu augu aizsardzības līdzekļu klasifikācijai un marķēšanai, kuros ir mikrobiāli aktīvas vielas.
(10) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 91/414/EEK IV un V pielikums ir iestarpināti, kā noteikts šīs direktīvas I un II pielikuma redakcijā.
2. pants
Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2004. gada 30. jūlijam izpildītu šīs direktīvas 1. pantu. Dalībvalstis par to tūlīt informē Komisiju.
Kad dalībvalstis pieņem minētos noteikumus, tajos ietver norādi uz šo direktīvu vai šādu norādi pievieno oficiālajai publikācijai. Dalībvalstis nosaka, kā izdarāma šāda norāde.
3. pants
Dalībvalstis pārskata atļaujas katram augu aizsardzības līdzeklim, kurā ir tikai aktīvas vielas un kas uzskaitīts šīs direktīvas III pielikumā.
Dalībvalstis īsteno Direktīvas 91/414/EEK IV un V pielikuma noteikumus katrai aktīvajai vielai, kas uzskaitīta šīs direktīvas III pielikumā, par attiecīgu realizācijas datumu, kas norādīts minētā pielikuma grafikā.
Ja augu aizsardzības līdzekļos ir vairākas aktīvas vielas, uz kurām attiecas dažādi realizācijas datumi, jāņem vērā pēdējais norādītais datums.
4. pants
Šī direktīva ir adresēta dalībvalstīm.
Briselē, 2003. gada 11. septembrī

Labels: 0
3
6